Anchetă extinsă în cazul preotului Daniel Rece, acuzat de pornografie infantilă: trei fete i-ar fi căzut victime / ID-ul de Instagram al uneia dintre ele a fost găsit notat pe un calendar în altarul bisericii / Preotul a fost arestat pentru 30 de zile

Surse apropiate anchetei au declarat pentru G4Media.ro că procurorii DIICOT au descoperit două noi victime în cazul de la Constanța, două fetițe cărora preotul Daniel Rece le-ar fi cerut imagini în ipostaze compromițătoare. Cele două fete au 11 și respectiv 13 ani. Anchetatorii au descins și la biserica unde slujea preotul unde au descoperit ID-ul de Instagram al uneia dintre minore notat pe un calendar ortodox în altarul bisericii, au precizat aceleași surse.

Update: Preotul Daniel Rece a fost arestat miercuri după-amiază pentru 30 de zile. Marţi seară fusese reținut de procurorii DIICOT Iaşi, după ce a fost audiat timp de câteva ore.

Rece, paroh în satul Coroana, judeţul Constanţa, a ajuns la sediul DIICOT Iaşi în jurul orei 20.00, iar după câteva ore de audieri, procurorii au decis emiterea ordonanţei de reţinere pentru 24 de ore.

Arhiepiscopia Tomisului a decis, marţi, suspendarea din slujire a preotului Daniel Rece şi declanşarea unei anchete interne după demararea de către procurorilor DIICOT Iaşi a anchetei referitoare la pornografie infantilă.

Preotul a fost invitat la audieri şi a plecat singur la Iaşi, acolo unde a dat declaraţii în faţa anchetatorilor. Procurorii D.I.I.C.O.T. – Serviciul Teritorial Iaşi, împreună cu ofiţerii de poliţie judiciară din cadrul Brigăzii de Combatere a Criminalităţii Organizate Iaşi, au făcut, marţi, două percheziţii domiciliare în judeţul Constanţa, într-o cauză în care se efectuează urmărirea penală “in rem”, sub aspectul săvârşirii infracţiunii de pornografie infantilă.

”De asemenea, în conformitate cu art.170 cod procedură penală, procurorii D.I.I.C.O.T. – Serviciul Teritorial Iaşi au procedat la ridicarea mai multor sisteme informatice de la domiciliul unei persoane şi au efectuat o percheziţie la o biserica ortodoxă dintr-o localitate din judeţul Constanţa. În cauză există suspiciunea rezonabilă că, în cursul anului 2019, o persoană de sex masculin, în vârstă de 44 de ani, a determinat o minoră, în vârstă de 13 ani, să producă material pornografic, constând în crearea, cu ajutorul telefonului mobil, a unor imagini şi înregistrări video în care aceasta apare ca având un comportament sexual explicit, precum şi să îi transmită şi pună la dispoziţie respectivul material pornografic cu minori”, a transmis DIICOT.

Sursa citată a precizat că, în timpul cercetărilor, s-a stabilit că, în cursul lunii iunie 2019, autorul faptei a distribuit, prin intermediul reţelelor de socializare, către o colegă de clasă a minorei, fotografiile în care aceasta apărea în ipostaze cu caracter sexual explicit.